Joséphine Marchais

Joséphine Marchais (Blois, Loir-et-Cher, 1837ko apirilaren 13a - Saint-Laurent-du-Maroniko barrutia, Guyana Frantsesa, 1874ko otsailaren 20a) frantziar jornalari bat izan zen. 1871n Parisko Komunan gogotsu parte hartu zuen. Armak zeramatzala atxilotu eta hiltzera kondenatu zuten. Heriotza-zigorra bortxazko lanengatik kommutatu zioten, eta Guyanara deportatu zuten.

Biografia 
Joséphine Marguerite Marchais 1837ko apirilaren 13an jaio zen Bloisen, Loir-et-Cherren, ingurune behartsuan eta familia zail batean. Joséphine Margueritek berak sei hilabeteko kartzela-zigorra izan zuen; amak, berriz, bost urteko espetxealdia bete behar izan zuen 'lizunkeria' edo 'libertinajea' bultzatzeagatik; ahizpa ere zentzatze-etxe batean egon zen giltzapeturik hogei urte bete arte, eta gero, hiru hilabeteko kartzela-zigorra ezarri zioten lapurretagatik.

1871n, Parisko Komunan, Haur Galduen batailoian (bataillon des Enfants-Perdus) ibili zen 'vivandiére''' gisa (armadaren janariaz arduratzen zen emakumea). Zenbait lekukoren arabera, maiatzaren 22an eta 23an Lille kaleko barrikadan egon zen, fusilaz armaturik eta txapel tirolarraz jantzita. Joséphine Margueritek bere maitalea behartu zuen barrikadan borrokarekin bat egitera. 

Armak eta zapi gorriak garraiatzen ari zela atxilotu zuten, Élisabeth Rétiffe, Eulalie Papavoine eta Léontine Suétens-ekin batera. Horrez gain, arpilaketa, lizunkeria eta irainak ere leporatu zizkioten.

Joséphine Marchais gerra-kontseiluan epaitu zuten, eta heriotza-zigorra ezarri zioten 1871ko irailean. Zigorra, baina, 1871ko azaroaren 27an kommutatu zuten eta bizitza osorako bortzazko lanez trukatu. 

1871n, Guyanako galeretara eraman zuten, eta hurrengo urtean bertan, 1872ko azaroaren 20an, kartzelatik ihes egin zuen. Baina handik lau egunera berriro harrapatu zuten, eta bertan hil zen 1874ko otsailaren 20an, haren heriotzaren arrazoiak ezagutzen ez direlarik. Beste iturri baten arabera, Marchais ez zen egun horretan hil, eta 1885ean artean bizirik egon zitekeen, jendarme batekin ezkonduta.

 Erreferentziak 

 Bibliografia 

 Ikus, gainera 

 Lotutako artikuluak 
 Parisko Komuna
 Emakumeak Parisko Komunan

 Kanpo estekak 
 Beloki Resa, Elena. (2021) Parisko Komuna: emakumeen hitza eta ekintza argitara. ERRIA (Erreportajeak).
 150 urte Parisko komunaz: Mugarria historian eta ezkerraren erreferentea. (2020) EITB podcastak. Erreportajeak.
 Kellner, Manuel (2021) Hace 150 años. Las mujeres en la Comuna de París''. Rebelión. Feminismos,
 LES FEMMES DE LA COMMUNE DE PARIS / 150 éme ANNIVERSAIRE / TEXTES DE LOUISE MICHEL, JULES JOUY et EUGENE POTTIER / Chantés par Pauline Floury & Séverin Valière
 Michèle Gard. LES FEMMES DANS LA COMMUNE. Ciné-archives. Fonds audiovisuel du PCF. Mouvemente ouvrier et democratique.

Frantziako emakumeak
Parisko Komuna